ПХlВЫСГlАГРА ЗГВАЛУ АЧКlВЫН ЙНЫХlВАРА))
Йаллахl, Йаллахl, суыхlвитl са, - 
Дгlанумгlвылын сылахь:
Пхlвысыжвкl дапшта акыдхъса,
Дтагьажьуа ахъылагъь.
Адгьыл дзала йылшвауа,
Ачва дазгlашlыкъта,
«Бча» - рхlварыквын дампlауа,
Ачвыргъвы лхъашыкъта.
Лыкlас къвчlыта, йгlатархlвхlва,
Лыбра ласаракьта,
Лчгlвыча пlайква аквырхlвхlва,
Лыхъвдайшыс тизакьта.
Лпынцlа хlаджвкl йнадзауа,
Лщахваква хъвахъвата,
Лгlвылакl чвлата йгlаупшуа,
Дбыгъта, дытшшlахъата.
Срыхвдза йкlныхlа лджвджвахьаква,
Лщыхщачвкlвыр уазампшуа,
Арызкъы йылмацlауа
Хlвамлащикl йазамфуа.
Суыхlвитl, суыхlвитl, о Аллахl!
Са щамхъаша сгыла-
Дсумтын пхlвыста амлагакl,
Афымца лхъагыла.
Сан дылзычвгьата чвгьахъшакl,
Хlальла дащтанчlвыта.
Закъыль йахвитым чвгьахъшакl,
Лыбыз быжьгlвынчlвыта.
Йгlасхъалрыхъвашауа стдзы,
Йылчвшвауа абльагlва,
Йлыжвуа кlвпlигъвала схъадзы,
Салымцlуа лбампlагlва.
Йаллахl, Йаллахl, дгlасшlаршва
Пхlвыспаъасакl дпшдзата.
Лажви, луыси аквшвауа,
Анхара дазшата.
Цкьата, хъгlата дмацlауа,
Лджвджвахьаква нурсышта.
Тдзы шырщыхуа гlалгвынгlвуа,
Адзахра дазкъвышта.
Йлыквта пха, намыс, пlатlу,
Сан длызбзита, дкьахвта.
Арса тшызбахуа ду-ду,
Лыхьыз хьапlа схъахвта!
Йуан Гlалиса.